**Ministru kabineta noteikumu projekta "Grozījumi Ministru kabineta 2008. gada 30. jūnija noteikumos Nr. 485 "****Zvērinātu notāru eksāmena un kvalifikācijas pārbaudes kārtība"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts izstrādāts, lai pilnveidotu zvērinātu notāru eksāmena un kvalifikācijas pārbaudes norisi, kā arī precizētu praksē konstatētās nepilnības eksāmena un kvalifikācijas pārbaudes rīkošanā. Piemēram, noteikumu projekts precizē eksāmena rezultātu vērtēšanu, nosakot to 10 ballu sistēmā, kā arī eksāmena un kvalifikācijas pārbaudes daļu vidējā vērtējuma un eksāmena un kvalifikācijas pārbaudes gala vērtējuma noteikšanas kārtību u.c. Noteikumu projektā iekļautais regulējums stāsies spēkā vispārējā kārtībā, proti, nākamajā dienā pēc tā izsludināšanas. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Ministru kabineta noteikumu projekts "Grozījumi Ministru kabineta 2008. gada 30. jūnija noteikumos Nr. 485 "Zvērinātu notāru eksāmena un kvalifikācijas pārbaudes kārtība"" (turpmāk – noteikumu projekts) izstrādāts pēc Tieslietu ministrijas iniciatīvas. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar [Noziedzīgi iegūtu līdzekļu legalizācijas un terorisma finansēšanas novēršanas likum](https://likumi.lv/ta/id/178987-noziedzigi-iegutu-lidzeklu-legalizacijas-un-terorisma-finansesanas-noversanas-likums)a 3. panta pirmās daļas 4. punktu zvērināti notāri ir šā likuma subjekti, kad tie, darbojoties savu klientu vārdā un labā, sniedz palīdzību darījumu plānošanā vai veikšanā, piedalās tajos vai veic citas ar darījumiem saistītas profesionālas darbības sava klienta labā attiecībā uz:  a) nekustamā īpašuma, komercsabiedrības kapitāla daļu pirkšanu vai pārdošanu,  b) klienta naudas, finanšu instrumentu un citu līdzekļu pārvaldīšanu,  c) visu veidu kontu atvēršanu vai pārvaldīšanu kredītiestādēs vai finanšu iestādēs,  d) juridisko personu vai juridisku veidojumu dibināšanu, vadību vai darbības nodrošināšanu, kā arī attiecībā uz juridiskās personas vai juridiska veidojuma dibināšanai, vadīšanai vai pārvaldīšanai nepieciešamo ieguldījumu veikšanu. Ņemot vērā minēto, kā arī to, ka zvērinātiem notāriem normatīvajos aktos noteiktajos gadījumos nepieciešams izvērtēt tam iesniegto vai taisāmo dokumentu atbilstību [Noziedzīgi iegūtu līdzekļu legalizācijas un terorisma finansēšanas novēršanas likumā](https://likumi.lv/ta/id/178987-noziedzigi-iegutu-lidzeklu-legalizacijas-un-terorisma-finansesanas-noversanas-likums) noteiktajām prasībām, un to, ka par darbībām, kuru rezultātā tiek pārkāptas normatīvo aktu prasības noziedzīgi iegūtu līdzekļu legalizācijas un terorisma finansēšanas novēršanas jomā, zvērinātiem notāriem var tikt piemērotas minētajā likumā noteiktās sankcijas, noteikumu projekts skaidri noteic atsevišķu jomu - noziedzīgi iegūtu līdzekļu legalizācijas un terorisma finansēšanas novēršana, kurā tiek pārbaudītas zvērināta notāra amata pretendenta un zvērināta notāra zināšanas. Neskatoties uz to, ka nevienā no Ministru kabineta 2008. gada 30. jūnija noteikumu Nr. 485 "Zvērinātu notāru eksāmena un kvalifikācijas pārbaudes kārtība"" (turpmāk – Noteikumi Nr. 485) 4. punktā minētajām jomām tieši nav noteikta pretendenta vai zvērināta notāra zināšanu pārbaude noziedzīgi iegūtu līdzekļu legalizācijas un terorisma finansēšanas novēršanas jomā, zināšanās šajā jomā līdz šim ir tikušas pārbaudītas, lai pārbaudītu pretendenta vai zvērināta notāra spēju ikdienā veikt pilnvērtīgi amata pienākumus, atbilstoši normatīvajiem aktiem. Vienlaikus norādāms, ka šādas jomas atsevišķa nenoteikšana Noteikumos Nr. 485 var radīt interpretācijas iespējas par pretendenta vai zvērināta notāra zināšanu pārbaudi tajā. Tādējādi, lai nerastos šaubas un novērstu dažādas interpretācijas iespējas, noteikumu projekts skaidri paredz pretendenta vai zvērināta notāra zināšanu pārbaudi noziedzīgi iegūtu līdzekļu legalizācijas un terorisma finansēšanas novēršanas jomā. Vienlaikus norādāms, ka izvērtējams arī šādas atsevišķas jomas noteikšana citu [Noziedzīgi iegūtu līdzekļu legalizācijas un terorisma finansēšanas novēršanas likum](https://likumi.lv/ta/id/178987-noziedzigi-iegutu-lidzeklu-legalizacijas-un-terorisma-finansesanas-noversanas-likums)a subjektu, zvērinātu advokātu, darbību regulējošajos normatīvajos aktos.  Noteikumu projekts paredz precizēt eksāmenu komisijas priekšsēdētāja un viņa vietnieka ievēlēšanas kārtību, ievērojot to, ka atbilstoši noteikumu projektā paredzētajam eksāmena pirmajā daļā varēs nepiedalīties visi komisijas locekļi.  Ņemot vērā to, ka saskaņā ar Noteikumu Nr. 485 8. punktu komisijas sēdes vada un par eksāmena un kvalifikācijas pārbaudes norises gaitu un atbilstību šo noteikumu prasībām, kā arī rezultātu novērtēšanu atbild komisijas priekšsēdētājs, bet viņa prombūtnes laikā – komisijas priekšsēdētāja vietnieks, noteikumu projekts paredz svītrot atsevišķi norādīto informāciju par komisijas priekšsēdētāja vietnieka pienākumiem, kā arī precizēt punktus, kas noteic komisijas priekšsēdētāja atbildību.  Noteikumu projektā norādīta rīcība situācijās, kad komisijas loceklis nepiedalās pretendenta vai zvērināta notāra vērtēšanā, ievērojot to, ka šādos gadījumos komisijai vairs nav atsevišķi pieņemams lēmums, jo apstākļi paši par sevi liedz komisijas loceklim vērtēt attiecīgo pretendentu vai zvērinātu notāru.  Noteikumu projekts paredz izdarīt redakcionāla rakstura grozījumus, precizējot oficiālā izdevuma "Latvijas Vēstnesis" nosaukumu.  Lai efektivizētu un paātrinātu Noteikumos Nr. 485 noteikto saziņu starp Tieslietu ministriju, Latvijas Zvērinātu notāru padomi un zvērinātu notāru, noteikumu projekts paredz, ka paziņojumi, kas tiek sniegti zvērinātiem notāriem, tiek sniegti uz zvērinātu notāru elektroniskā pasta adresēm, kas ir oficiālās zvērinātu notāru elektroniskās adreses. Turklāt attiecībā uz zvērināta notāra amata pretendentu noteikumu projekts paredz svītrot nosacījumus, uz kuriem paziņojumi sūtāmi, ievērojot to, ka šādu kārtību paredz Paziņošanas likums un pretendents var izvēlēties, kādā veidā saņemt attiecīgo paziņojumu un to norādīt attiecīgi savā iesniegumā. Vienlaikus no Noteikumiem Nr. 485 svītrots punkts, kas atsevišķi noteic, kā noformējams elektroniski sagatavots dokuments, jo šādas prasības noteic Elektronisko dokumentu likums un attiecīgie Ministru kabineta noteikumi.  Ņemot vērā praksē konstatēto, ka zvērināta notāra eksāmenu tiek ļauts kārtot lielam pretendentu skaitam, līdz ar ko vienas dienas laikā eksāmenu pabeigt nav iespējams, kā arī to, ka eksāmena pirmajā daļā pretendentus pārbauda personāla atlases speciālists bez citu komisijas locekļu līdzdalības, noteikumu projekts paredz noteikt, ka eksāmena vai ārkārtas kvalifikācijas pārbaudes pirmo daļu rīko atsevišķā dienā un komisijas locekļi, kuri vērtē eksāmena vai ārkārtas kvalifikācijas pārbaudes otro un trešo daļu, var nepiedalīties eksāmena vai ārkārtas kvalifikācijas pārbaudes pirmajā daļā. Vienlaikus noteikumu projektā saglabāta iespēja eksāmena vai ārkārtas kvalifikācijas pārbaudes pirmo daļu rīkot vienā dienā ar otro un trešo daļu, ja tiek konstatēts, ka eksāmens vai ārkārtas kvalifikācijas pārbaude rīkojama pieciem vai mazāk pretendentiem vai pieciem vai mazāk zvērinātiem notāriem.  Saskaņā ar Notariāta likuma 21. panta pirmo daļu no likuma svītrota prasība tieslietu ministram apstiprināt zvērinātu notāru eksāmena un kvalifikācijas pārbaudes programmu. Tādējādi noteikumu projekts svītro no Noteikumiem Nr. 485 iepazīšanās iespēju ar eksāmenu un kvalifikācijas pārbaudes programmu. Turklāt eksāmena un kvalifikācijas pārbaudes jautājumi pretendentiem un zvērinātiem notāriem nekādos gadījumos nav pieejami. Tādējādi noteikumu projekts svītro no Noteikumiem Nr. 485 informāciju par eksāmena un kvalifikācijas pārbaudes jautājumu nepieejamību.  Ievērojot to, ka eksāmena un kvalifikācijas pārbaudē zvērināta notāra amata pretendentam un zvērinātam notāram sagatavojams viens dokumenta projekts, noteikumu projekts paredz izdarīt redakcionāla rakstura precizējumus attiecīgajos Noteikumu Nr. 485 punktos.  Noteikumu projekts arī precizē zvērināta notāra amata pretendenta un zvērināta notāra identitātes pārbaudi pirms eksāmena vai kvalifikācijas pārbaudes.  Ņemot vērā to, ka eksāmena un ārkārtas kvalifikācijas pārbaudes trešajā daļā un regulārās kvalifikācijas pārbaudes otrajā daļā tiek pārbaudītas zvērināta notāra amata pretendenta un zvērināta notāra zināšanas, sniedzot mutisku atbildi uz diviem teorijas jautājumiem, kā arī to, ka sagatavošanās laiks pilnvērtīgai rakstiskas atbildes uz vienu prakses jautājumu (kāzusu) ir nepietiekams, noteikumu projekts paredz, ka arī atbilde uz prakses jautājumu (kāzusu) tiek sniegta mutiski. Attiecīgi noteikumu projekts precizē, ka Noteikumos Nr. 485 paredzētais šifrētais kods tiek izmantots tikai eksāmena un ārkārtas kvalifikācijas pārbaudes otrajā daļā. Tāpat noteikumu projekts paredz noteikt rīcību ar aploksni ar šifrēto kodu, nosakot, ka pēc otrās daļas novērtēšanas pabeigšanas komisijas priekšsēdētājs atver aploksni ar papīra lapu ar individuālo šifrēto kodu, pretendenta vai zvērināta notāra vārdu, uzvārdu un personas kodu un iesniedz to sekretāram.  Noteikumu projekts noteic, ka pirms eksāmena un ārkārtas kvalifikācijas pārbaudes trešās daļas pretendents vai zvērināts notārs pats izvēlas eksāmena vai ārkārtas kvalifikācijas pārbaudes trešās daļas biļeti.  Noteikumu projekts noteic eksāmena un kvalifikācijas pārbaudes rezultātu vērtēšanu 10 ballu sistēmā, tādējādi nodrošinot iespēju pretendentu un zvērinātu notāru novērtēt ar pēc iespējas objektīvāku, faktiskajām zināšanām un spējām atbilstošāko vērtējumu. Vienlaikus, lai iegūtu pēc iespējas precīzāku vērtējumu, kā arī ievērojot to, ka eksāmena vērtējums ir pamats atbilstošākā zvērināta notāra amata pretendenta izvēlei, noteikumu projekts noteic, ka eksāmena un kvalifikācijas pārbaudes vērtējumā iegūto aritmētisko rezultātu noapaļo līdz diviem cipariem aiz komata (ja decimāldaļskaitļa trešais cipars aiz komata ir cipars pieci vai lielāks par pieci, otro ciparu aiz komata apaļo uz augšu (piemēram, ja iegūtais rezultāts būs 6,456 balles, noapaļojot gala rezultāts būs 6,46 balles)). Tāpat noteikumu projekts paredz, ka gadījumā, ja iegūtais aritmētiskais rezultāts nesasniedz sešas balles, uzskatāms, ka pretendents vai zvērināts notārs eksāmenu vai kvalifikācijas pārbaudi nav nokārtojis.  Ņemot vērā to, ka par eksāmena un kvalifikācijas pārbaudes rezultātu novērtēšanu ir atbildīga visa komisija, kas ir augsti kvalificēti savas nozares speciālisti, nevis atsevišķi tās locekļi, noteikumu projekts paredz svītrot Noteikumu Nr. 485 punktu, kas noteic, ka eksāmena vai ārkārtas kvalifikācijas pārbaudes trešā daļa nav nokārtota, ja vismaz trīs komisijas locekļi vismaz divus pretendenta vai zvērināta notāra eksāmena vai ārkārtas kvalifikācijas pārbaudes trešās daļas jautājumus ir novērtējuši ar vienu vai divām ballēm.  Ievērojot to, ka komisijas locekļiem saskaņā ar Noteikumu Nr. 485 48. punktu jau pretendentu un zvērinātu notāru zināšanu un prasmju vērtējuma lapā iespējams pievienot sava vērtējuma pamatojumu, noteikumu projekts paredz svītrot Noteikumos Nr. 485 noteikto, ka pēc eksāmena vai kvalifikācijas pārbaudes beigām komisijas locekļiem ir tiesības ierakstīt protokolā savu īpašo viedokli par vērtējumu un par eksāmena vai kvalifikācijas pārbaudes gaitu.  Noteikumu projektā noteikts, ka protokola un lēmuma par eksāmena rezultātiem oriģināleksemplāru glabā Latvijas Zvērinātu notāru padomē, ievērojot to, ka Tieslietu ministrijai savu funkciju nodrošināšanai nav nepieciešams glabāt šāda protokola un lēmuma oriģināleksemplāru.  Tāpat noteikumu projekts precizē Noteikumu Nr. 485 pielikumus, ievērojot to, ka eksāmena un kvalifikācijas pārbaudes rezultātu vērtēšanu tiek noteikta 10 ballu sistēmā. Vienlaikus, ņemot vērā to, ka zvērināta notāra amata pretendenta vai zvērināta notāra prasmju vērtējuma lapā eksāmena vai ārkārtas kvalifikācijas pārbaudes pirmajai daļai netiek norādītas sniegtās atbildes, uzskatāms, ka nav nepieciešams arī norādīt uzdotos jautājumus. Attiecīgi noteikumu projekts precizē Noteikumu Nr. 485 2. pielikumu. | |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Latvijas Zvērinātu notāru padome. | |
| 4. | Cita informācija | Nav. | |
|  |  |  | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Zvērinātu notāru padome, eksāmenu komisijas locekļi, zvērināti notāri, kuri kārtos kvalifikācijas pārbaudi, un personas, kuras vēlēsies kārtot zvērināta notāra eksāmenu. | |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina minēto sabiedrības mērķgrupu tiesības, pienākumus un veicamās darbības. | |
| 3. | Administratīvo izmaksu monetārs novērtējums | Noteikumu projekts šo jomu neskar. | |
| 4. | Atbilstības izmaksu monetārs novērtējums | Noteikumu projekts šo jomu neskar. | |
| 5. | Cita informācija | Nav. | |
| |  | | --- | | **III. Tiesību akta projekta ietekme uz valsts budžetu un pašvaldību budžetiem** | | Noteikumu projekts šo jomu neskar. | |  | | **IV. Tiesību akta projekta ietekme uz spēkā esošo tiesību normu sistēmu** | | Noteikumu projekts šo jomu neskar. | |  | | **V. Tiesību akta projekta atbilstība Latvijas Republikas starptautiskajām saistībām** | | Noteikumu projekts šo jomu neskar. | |  | | | | |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | | Tieslietu ministrija 2018. gada 27. novembrī noteikumu projektu ievietoja savā tīmekļvietnē sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), kā arī noteikumu projekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti" (pieejams: <https://mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2018. gada 11. decembrim sniegt rakstisku viedokli Tieslietu ministrijai par izstrādāto noteikumu projektu. |
| 3. | Sabiedrības līdzdalības rezultāti | | Pēc noteikumu projekta ievietošanas Tieslietu ministrijas un Valsts kancelejas tīmekļvietnē viedokļi par noteikumu projektu no sabiedrības pārstāvju puses nav saņemti. |
| 4. | Cita informācija | | Nav. |
|  |  | |  |
| **VII. Tiesību akta projekta izpildes nodrošināšana un tās ietekme uz institūcijām** | | | |
| Noteikumu projekts šo jomu neskar. | | | |

Iesniedzējs:

Tieslietu ministrijas

valsts sekretārs Raivis Kronbergs

Alberinga 67036835

[Kristine.Alberinga@tm.gov.lv](mailto:Kristine.Alberinga@tm.gov.lv)